Source: http://sporttim.ro/atletism/vatamanu-pe-2-la-400-dupa-recordmanul-la-tineret-gulyas-bronz
Timestamp: 2019-05-20 12:47:39+00:00

Document:
Vătămanu,pe 2 la 400,după recordmanul la tineret,Gulyas pe 3 - sporttim.ro
În fine, după week-enduri succesive de Grand Prix şi întreceri ale diferitelor categorii juvenile din cadrul sezonului indoor, vineri după-amiază a demarat Campionatul Naţional de sală pentru seniori şi tineret, dotat cu „Cupa de Cristal”. Şi timişorenii nu s-au dezminţit, între cei 6 reprezentanţi ai pistei de pe Bega regăsindu-se şi juniori călindu-se la categorii superioare de vîrstă. Iar Sorin Claudiu Vătămanu a încheiat pe 2 proba de 400 metri, devenind vicecampion naţional de seniori, şi Raymond Ioan Gulyas pe 3 la 1.500 metri, cucerind bronzul!
Încurajator, Adelina Pastor a alergat la 6 zile după accidentarea suferită la încălzire, înaintea probei de ştafetă 4×400 metri a Naţionalului de juniori I, revenind în sala gazdă a întrecerii, „Lia Manoliu”, şi încheind pe 4 în proba de 400 metri, cu timpul de 55.38 secunde. Au devansat-o Elena Lavric (n. 1991; CSM Oneşti), învingătoare în 54.31 secunde, Alina Panainte (n. 1988; CSA Steaua), în 55.31 şi Mihaela Nanu (n. 1989; Atletic Giurgiu şi CSA Steaua), tot în 55.38, cu toate mai „mari” decît timişoreanca din generaţia 1993, pregătită la LPS Banatul şi CSM Timişoara de antrenorul emerit Ioan Damaschin.
Iar în seria a patra a aceleiaşi probe a alergat mezina Mirabela Nicoleta Trăilescu, colegă de club cu Pastor şi cea mai tînără la start dintre 20 de competitoare, junioara II din generaţia ´96 încheind pe un meritoriu loc 9, în 58.69 secunde.
Fetelor le-au urmat băieţii pe 400 metri, Sorin Claudiu Vătămanu (n. 1993; LPS Banatul & CSM Timişoara; antrenor: Ioan Damaschin) alergînd în seria a doua în 48.90 secunde şi fiind întrecut doar de Marian Cătălin Cîmpeanu, cu 8 ani seniorul său, care a cîştigat în 48.46 secunde.
Cîmpeanu, legitimat la CSM Bucureşti şi născut în 1985, este deţinătorul la zi al recordului naţional de tineret al probei, cu 47.05 secunde, stabilit în 2 martie 2008 la Birmingham. Iosif Gabriel Grunwald, din generaţia ´92 a LPS Banatul, a sosit al 23-lea, în 53.66 secunde. Au concurat 39 de atleţi.
Raymond Ioan Gulyas, un atlet născut în 1984, legitimat la CS Universitatea Timişoara şi pregătit de profesoara Simona Şerban, s-a clasat pe locul 3 în proba de 1.500 metri, ce a reunit la start 20 de sportivi. Gulyas a înregistrat timpul de 3.51.60, la 95 sutimi de secundă în urma „argintului” Daniel Preda (n. ´91; CS Târgovişte), victoria revenindu-i lui Ioan Zăizan (n. ´83; CS Ştiinţa Bacău), în 3.49.53. Pentru timişorean urmează şi încercarea pe 3.000 de metri, în reuniunea de sîmbătă.
Între primele medalii ale reuniunii de vineri după-amiază, cu un total de 12 probe, dintre care una, cea de 60 metri plat, a avut parte la masculin şi la feminin de furcile caudine ale calificărilor, Lavinia Gabriela Scurtu (n. 1991; club: CSM Bacău 2010) s-a impus dintre doar 5 competitoare în proba de prăjină, cu un nou record naţional de tineret, 3,81 metri, atins din a doua încercare, doborînd astfel cu un centimetru vechiul record, ce data din 28 ianuarie 1996, şi-i aparţinea timişorencei Adriana Fugaru.
Sîmbătă va intra în concurs şi Cosmin Ilie Dumitrache, în unica dintre cele 12 probe ale celei de-a doua sesiuni atletice care va programa calificări, şi anume 60 metri garduri, drept cel mai tînăr dintre cei 14 participanţi. Dumitrache, născut în ´94 şi pregătit la LPS Banatul şi CSM Timişoara de antrenorul emerit Ioan Damaschin, este în primul an ca junior I.
Mirabela Nicoleta Trăilescu, o junioară II născută în 1996, tot cu dublă legitimare şi pregătită de profesorul Damaschin, îşi va încerca forţele între cele 10 concurente ale probei de 800 metri feminin, iar Raymond Ioan Gulyas va alerga şi în proba de 3.000 metri masculin, între 18 concurenţi la start.
Acest articol a fost publicat în Atletism și etichetat cu 1500 metri, 400 metri, 60 m garduri, Adelina Pastor, atletism, CN Seniori şi Tineret, Cosmin Dumitrache, CSM Timişoara, Cupa de Cristal, indoor, Ioan Damaschin, Iosif Grunwald, LPS Banatul Timişoara, Marian Cătălin Cîmpeanu, Mirabela Trăilescu, Raymond Ioan Gulyas, recordman naţional, sala Lia Manoliu, Simona Şerban, Sorin Vătămanu, sport, tineret. Salvează legătura permanentă.
Un răspuns la Vătămanu,pe 2 la 400,după recordmanul la tineret,Gulyas pe 3
ADELINA A VENIT PE LOCUL 2 LA TINERET SI PE LOCUL TREI LA SENIORI SI VA PLECA LA MONDIALE FELICITARI TUTUROR SPORTIVILOR

References: CSM 
 CSM 
 CSM 
 CSM 
 CSM 
 CSM 
 CSM